Catherine Connolly

Catherine Martina Ann Connolly (Galway, 1957ko uztailaren 12a) irlandar politikaria, psikologoa eta abokatua da. Irlandako presidentea da 2025eko azaroarenn 11z geroztik.  

Connollyk Alderdi Laboristako kide gisa hasi zuen bere ibilbide politikoa, eta, ondorioz, Galway hiriko zinegotzi hautatu zuten 1999an, eta Galwayko alkate 2004tik 2005era. 2007an utzi zuen alderdia, hautagaien aukeraketari buruzko eztabaida baten ondorioz. Dáil-eko (Behe Ganberako) diputatu hautatu zuten 2016an. 

Ideologikoki ezkerrekoa da. 2015eko genero berdinekoen ezkontzari buruzko erreferenduma babestu zuen, eta baita abortoaren aldekoa ere. Irlandaren neutraltasunaren defendatzailea da. 

Connolly irlandera hiztuna da eta psikologo kliniko eta abokatu gisa lan egin du.

 Lehen urteak eta heziketa 
Connolly Shantalla auzoan hazi zen, Galway hirian. 14 anai-arreba ziren (zazpi mutiko eta zazpi neskato). Aita zurgina eta ontzigilea zen, eta Galwayko belaontziak egiten zituen. Ama bederatzi urte zituela hil zitzaion, 43 urte zituela, asmarekin zerikusia zuten arazoek jota. Familia Galway-ko lehenengotariko etxebizitza sozialetan hazi zen. 1970eko hamarkadan Connollyk Shantallan tenis-pistak eraikitzeko kanpaina zuzendu zuen.

Connollyk psikologia klinikoan masterra lortu zuen Leedseko Unibertsitatean 1981ean. Ondoren, Galwayko Unibertsitatean Zuzenbidean lizentziatu zen 1989an. Gero King's Inns-en ikasi eta abokatu titulua eskuratu zuen, 1991n.

 Galwayko politikaria 
Connollyk Alderdi Laboristarekin bat egin zuen 1997ko hauteskunde orokorren ostean.

1999ko hauteskunde korporatiboetan Alderdi Laboristak Galway Hiriko Kontseilurako hautatu zuen hiriaren mendebaldeko eremuan. 2004ko kontseiluko hauteskundeetarako Connolly hiriko hegoaldeko hauteskunde-eremura aldatu zen, bere ahizpa, Colette, hiriaren mendebaldeko eremuko hauteskundeetara aurkez zedin; biak aukeratu zituzten. Urte horretan bertan, Galwayko alkate izendatu zuten, eta, ondorioz, Alderdi Laboristak boterea banatzeko akordioa lortu zuen Fine Gaelekin eta zinegotzi independenteekin.

Hauteskundeei buruzko barne eztabaida batzuen ondoren, Alderdi Laborista utzi eta 2007ko hauteskunde orokorretara hautagai independente gisa aurkeztu zen, 2000 boto pasatxo lortuz.|quote=The real threat to Nolan will come from dissident Labourites, principally councillor and barrister Catherine Connolly, who resigned in protest in 2006 when she was denied her wish to run alongside Higgins. Connolly subsequently came 9th, polled 2,006 votes in 2007.

 Politika nazionala 
Connolly 2011ko hauteskunde orokorretara aurkeztu zen berriro, Galway mendebaldean, eta azken eserlekua galdu zuen Fine Gael alderdiko Seán Kyneren aurrean, 17 botoren aldearekin.

2016ko hauteskunde orokorretan lortu zuen hautatua izatea Dáilerako, Galway West barrutian. 32. Dáil-a lehen aldiz bildu zenean, Richard Boyd Barrett-en alde bozkatu zuen gobernu buru izateko.

2020ko hauteskunde orokorretan parte hartu zuen eta berriro hautatu zuten.

Behe ganberako (Dáil Éireann) bozeramaile (Ceann Comhairle) aukeratu zuten 2020ko uztailaren 23an, kargua bete zuen lehen emakumea bihurtuz.

 2025eko Presidentetzarako kanpaina 
Connollyk uztailaren 11n baieztatu zuen Irlandako presidentetzarako hautagai gisa aurkeztuko zela. Connollyk nabarmendu zuen jende arruntari ahotsa eman behar zaiola eta Irlanda Batua, klima aldaketa, etxebizitza falta eta indarkeriaren normalizazioa bezalako gaiei heldu behar zaiela. Hainbat babes lortu zituen: Sinn Féin alderdia, sozialdemokratak, Alderdi Laborista, Alderdi Berdea, Herria Irabazien Aurretik alderdia, %100 Redress eta beste hainbat independiente.

2025eko urriaren 24an Irlandako presidente aukeratu zuten. eta 2025eko azaroaren 11n karguaz jabetu zen.

 Ikuspuntu politikoak 
Connolly ezkerreko independentea da hedabideetan. 2025eko maiatzean The Phoenix aldizkariak "ibilbide luzeko sozialista" gisa deskribatu zuen. Alderdi Laboristaren garaian "ezkertiar" eta "errepublikano irlandar" gisa hartua izan omen zen, nahiz eta Connollyk 2025eko irailean argitu zuen ez zuela inoiz IRAren alde egin eta bere ustez "indarkeria ez zen inoiz justifikatuta egon" aldi horretan. Connollyk bere burua bakezaletzat jotzen du.

 Nazioarteko gaiak 
2025ean Politico aldizkariak zehaztu zuen Connollyren kanpo-politikari buruzko iritziak neutraltasunaren aldekoak direla,  NATOren aurkakoak, eta Israeli kritikak egin dizkiola. Herri palestinarrarekiko elkartasunerako deia ere egin du. 2025eko apirilean Connollyk genozidioa gelditzeko deia egin zuen parlamentuan. Urte bereko uztailean, berriz, Israeli estatu genozida deitu zion.   

Galwayko alkate zen bitartean, 2004tik 2005era, Connollyk Irakeko gerraren aurkako iritzia eman zuen. 2017an Siriari ezarritako zigorren aurka egin zuen, argudiatuz zigor horiek helburu zehatzik ez zutela eta siriarren egoera okertu besterik ez zutela egiten.  

Ukrainako inbasio errusiarraren aurrean, Connollyk Errusia gaitzetsi zuen, baina baita NATO ere. Inbasioa "legez kanpokoa eta onartezina" zela esan zuen, eta Errusiak "eraso ikaragarriari" amaiera eman behar ziola berehala. Era berean, NATO kritikatu zuen Errusiaren mugetara zabaltzegatik. Ukrainako herriarekin etengabeko elkartasunerako deia egin izan du. 

 Bizitza pertsonala 
Claddagh-en bizi da, Galway hirian, 1988tik. Ezkonduta dago eta bi seme-alaba ditu. Psikologo kliniko gisa lan egin du Ballinasloeko eta Connemarako Mendebaldeko Osasun Batzordean, Galway konderrian, eta abokatu gisa ere bai. Irlandera hitz egiten du, eta hizkuntza horri buruzko unibertsitate-diploma bat dauka. Alemanez ere hitz egiten du, Alemanian psikologia ikasi baitzuen. Katoliko bezala hazia izan zen, baina bere burua erlijio gabekotzat dauka.  

 Erreferentziak 

 Kanpo estekak 

Kategoria:Gizabanako biziak
Kategoria:1957ko jaiotzak
Kategoria:Emakumea
Kategoria:Irlandako politikariak
Kategoria:Emakume psikologoak
Kategoria:Emakume abokatuak
Kategoria:Irlandera hiztunak
Kategoria:Irlandako presidenteak
Kategoria:Emakume estatuburuak